
Zöld városfejlesztések hatásai és konfliktusai Kiskunfélegyháza példáján

Kulcsszavak: városfejlesztés; köztérfejlesztés; zöld városok; térhasználat; társadalmi konfliktusok
A város- és köztérfejlesztési beavatkozások igen összetettek, sok szereplőt és tényezőt érintő folyamatok. Az elmúlt 10 évben a zöld koncepció és a zöldnek nevezett városok, városfejlesztések térnyerése volt megfigyelhető. Az EU-s forrásból megvalósult TOP zöld városfejlesztések ennek megnyilvánulásai hazánkban is. Madden, K. (2008) munkásságában rávilágít arra, hogy a városi közterek a használóival együtt válnak a város szerves részéve, az emberek a maguk képére formálják a tereket, így ezek megtervezése egy többszereplős folyamat, hiszen e nélkül a tér használói annak funkcióját nem tudják kellőképpen kihasználni, mely konfliktusokhoz vezethet.
A kutatás célja, hogy megvizsgálja a „Zöld város kialakítása” felhívásra beadott projekt hatását és megítélését Kiskunfélegyházán lakossági és vállalkozói szemszögből, ezek alapján pedig következtetést levonni a zöld városfejlesztés eltérő érdekcsoportokra gyakorolt hatásairól.
Ezek alapján a kutatás fő kérdései között szerepel, hogy a zöld városfejlesztés valóban zöld és fenntartható fejlesztést jelöl, vagy inkább csak egy címkézést jelent mindez? Hogyan változott a terület megítélése és térhasználata? Milyen módon hatott a városfejlesztés a helyi vállalkozásokra és hogyan álltak az esetleges problémákhoz?
A kutatás módszertana félig strukturált és spontán vállalkozói interjúkra és lakossági kérdőívre alapul Kiskunfélegyháza településen, 21 interjú és 202 kérdőív szolgál információval. A minta az interjúk esetében szakértői mintavételezéssel, a kérdőívek esetében pedig célzott közösségi média hirdetéssel jött létre.
Összességében a terület újjáépítése sikeres volt, maga a fejlesztés a lakosság és a városvezetés között számos konfliktust eredményezett a megvalósítás terén, ami a mai napig hatással van a terület térhasználatára. A lakosság véleménye emellett összetett, jelentős részük pozitívan vélekedik, de további hányaduk problémákat vélt felfedezni a fejlesztéssel kapcsolatban. A vállalkozásokkal történt interjúkból kiderült, hogy a fejlesztés alatt számos problémával kellett megküzdeniük, melyek a nyitvatartási idő rövidülését, a forgalom csökkenését és esetleges elbocsátásokat jelentettek. A lakosok és vállalkozók véleménye alapján a belváros több pontján is azonosítottam konfliktusokat. Esztétikai és funkcionális problémák figyelhetőek meg, több helyen is deviáns viselkedések, rongálások, továbbá a sűrű térhasználatból adódóan a közlekedés sem egyszerű, melyek kapcsán több baleset is kialakult.



